 Rais John Magufuli ameonya viongozi na mamlaka nchini zinazoweka vikwazo kwa wawekezaji kwa kusema kuwa atawashughulikia.Ametoa onyo hilo leo wakati anafungua kiwanda cha kuchakata majani ya chai cha Kabambe mkoani Njombe. Rais Magufuli leo ameanza ziara ya siku tatu mkoani humo. Kabla ya kwenda Njombe alifanya ziara katika mikoa ya Mtwara na Ruvuma.Amesema, masharti magumu na kucheleweshwa kwa watu wenye nia ya kuwekeza nchini vinawakatisha tamaa na kusababisha wengine waende kuwekeza nchi jirani.“Mtu akija anataka kuwekeza, kesho yake apewe eneo aanze kuwekeza, ni lazima twende na kasi hiyo,” amesema Rais Magufuli.Amewaeleza mabalozi kumpelekea majina ya watu wote wanaochelewesha mchakato wa kuwapa maeneo wawekezaji ili ashughulike nao.Amesema, chai ni zao la tano la kimkakati hivyo wakulima Njombe walilime kwa wingi.